|  |
| --- |
| Latvijas Republikas Tieslietu padome |
| Tiesu komunikācijas stratēģija |
|  |
|  |

|  |
| --- |
|  |

**Ievads**

1. Tiesu sistēmai savā darbībā ir jāievēro taisnīgums un šim taisnīgumam ir jābūt redzamam. Tāpēc nozīmīgs tiesu darbības un attīstības priekšnosacījums ir tās efektīva sadarbība ar sabiedrību. Tiesai jānodrošina informācijas sniegšana sabiedrībai, tādējādi palielinot tiesu pieejamību, nodrošinot tiesu darba atklātumu, sekmējot tiesas procesa caurskatāmību, vairojot sabiedrības uzticēšanos tiesu sistēmai un izpratni par tiesu darbu un pieņemtajiem nolēmumiem, vienlaikus mazinot korupcijas risku. Efektīvas komunikācijas rezultāts ir sabiedrības uzticēšanās tiesu varai un tās institūcijām, paļāvība uz taisnīgu tiesas procesu, kas savukārt veicina uzticēšanos valstij kopumā.

2. Aizvien lielāku nozīmi tiesu darba publiskuma nodrošināšanā iegūst tieši plašsaziņas līdzekļi. Sabiedrība aizvien biežāk informāciju par tiesu darbu gan kopumā, gan konkrētā lietā iegūst tieši no plašsaziņas līdzekļiem. Tādēļ ir svarīgi, lai plašsaziņas līdzekļiem būtu nodrošināta operatīva iespēja iegūt pietiekamu un saprotamu informāciju par tiesu darbu.

3. Līdz ar to ir svarīgi, lai tiesu varai būtu pārdomāta komunikācijas stratēģija. Šai stratēģijai ir jābūt tādai, lai nodrošinātu, ka sabiedrībai par tiesu darbu tiek sniegta patiesa un objektīva informācija saprotamā veidā, nepārkāpjot arī tiesu pienākumus, tostarp nodrošināt objektīvu tiesu, nevainīguma prezumpcijas ievērošanu un tiesības uz privāto dzīvi.

**1.nodaļa**

**Tiesu** **komunikācijas mērķi un uzdevumi**

**1. Tiesu komunikācijas mērķis**

Tiesu komunikācijas mērķis ir veicināt tiesu varas efektīvu darbību un sabiedrības uzticību tiesu varai, veidojot pozitīvu tiesas tēlu un vairojot tās autoritāti sabiedrībā.

**2. Tiesu komunikācijas apakšmērķi**

Tiesu komunikācijai ir šādi apakšmērķi:

2.1. veicināt sabiedrības uzticēšanos tiesai;

2.2. panākt sabiedrības paļāvību uz taisnīgu, neatkarīgu un kompetentu tiesu;

2.3. panākt drošības sajūtu, ka tiesā var saņemt profesionālu un cieņas pilnu attieksmi;

2.4. veicināt tiesiskumu, paaugstinot sabiedrības izpratni, ka prettiesiskas darbības tiek izvērtētas tiesas procesā;

2.5. veicināt sabiedrībā izpratni par tiesas procesiem;

2.6. paaugstināt sabiedrības izpratni par to, ka strīdu risinājums meklējams arī ārpus tiesas;

2.7. veicināt savstarpējo sadarbību starp tiesu sistēmas institūcijām un vienas institūcijas ietvaros;

2.8. veicināt tiesu sistēmā strādājošo izpratni par savu lomu tiesu sistēmas veidošanā un panākt viņu atsaucību komunikācijā ar sabiedrību;

2.9. veicināt tiesu sistēmā strādājošo profesijas prestižu un cieņu.

**3. Tiesu komunikācijas uzdevumi**

Īstenojot komunikācijas mērķi un apakšmērķus, tiesām ir šādi komunikācijas uzdevumi:

3.1. informēt par tiesu procesiem un nolēmumiem, kas skar sabiedrībai nozīmīgus jautājumus vai kas ir tiesiski nozīmīgi;

3.2. veikt krīzes komunikāciju (tiek apšaubīta tiesas kompetence, ētikas normu ievērošana vai profesionālisms) – atspēkot nepatiesu informāciju, informēt par tiesu sistēmas reakciju uz atklātajiem pārkāpumiem vai tiesnešu, tiesas darbinieku neētisku rīcību, proaktīvi komunicēt, reaģējot uz reputācijas risku;

3.3. skaidrot tiesu darba specifiku un normatīvajos aktos ietverto regulējumu par komunikāciju.

**4. Tiesu komunikācijas mērķauditorijas**

Tiesu komunikācijas mērķauditorijas ir tiesās strādājošie un procesa dalībnieki, žurnālisti, ar tieslietām saistītas organizācijas, mācību spēki, potenciālie tiesu sistēmas darbinieki un dalībnieki, sabiedrība kopumā.

**2.nodaļa**

**Tiesu komunikācijas principi**

**5. Komunikācija ir stratēģiska un mērķtiecīga**

5.1. Tiesa pēc savas iniciatīvas sniedz informāciju plašsaziņas līdzekļiem, nevis tikai reaģē uz plašsaziņas līdzekļu jautājumiem.

5.2. Komunikācija nav tikai par to atbildīgās personas un runas personas atbildība, tā ir tiesas darba sastāvdaļa.

5.3. Tiek veicināta un atbalstīta tiesnešu un tiesas darbinieku publicitāte, līdzdalība sabiedrību izglītojošos pasākumos, uzstāšanās konferencēs, līdzdalība diskusijās u.tml.

5.4. Tiek analizētas sabiedrības zināšanas par tiesu darbu un attieksme pret tiesu, lai apzinātu jautājumu loku, kas plašāk jāskaidro mērķauditorijām.

**6. Informācija ir nozīmīga un aktuāla**

Temati, par ko tiesa informē, tiek izvēlēti atbilstoši jautājuma aktualitātei sabiedrībā vai atbilstoši tam, kāda informācija ir nepieciešama mērķauditorijām. Lai noteiktu, kas ir sabiedrībai nozīmīgi notikumi, ņem vērā gan žurnālistu interesi, gan sabiedrībā notiekošās diskusijas, gan novērojumus.

**7. Atgriezeniskā saite**

Komunicējot tiek ņemtas vērā sabiedrības intereses, kas tiek izzinātas, regulāri veicot plašsaziņas līdzekļu satura un jautājumu analīzi, iesniegtās sūdzības, sabiedriskās domas pētījumus.

**8. Informācija ir patiesa, pilnīga, precīza, operatīva**

8.1. Tiesa sniedz patiesu, vispusīgu, precīzu un operatīvu informāciju sabiedrībai saprotamā veidā, ievērojot normatīvajos aktos noteiktos ierobežojumus.

8.2. Atbildes uz žurnālistu jautājumiem tiek sniegtas iespējami īsākā laikā un atvieglotā kārtībā. Ziņām paredzētā informācija jāsniedz tajā dienā, kad informācija tiek pieprasīta, pārējā informācija nododama, savstarpēji vienojoties par tās nodošanas laiku.

**9. Vienlīdzīgas iespējas**

Informācijas sniegšanā tiek nodrošinātas vienlīdzīgas iespējas iegūt informāciju, ņemot vērā katras mērķauditorijas vajadzības un lomu.

**10. Komunikācija ir vienkārša un saprotama**

Sabiedrībai sniegtā informācija ir viegli uztverama un saprotama. Informācija nesatur sarežģītu juridisko terminoloģiju.

**11. Reaģēšana uz reputācijas krīzēm**

11.1. Neētiska, neprofesionāla vai cita normatīvajiem aktiem neatbilstoša tiesneša vai tiesas darbinieka rīcība, kas nokļuvusi sabiedrības uzmanības lokā un rada reputācijas apdraudējumu, ir izskatāma normatīvajos aktos noteiktajā kartībā (piemēram, tiesnešu pašpārvaldes institūcijās), par lēmumiem informējot sabiedrību.

11.2. Ja plašsaziņas līdzekļos izskanējusī informācija nesakrīt ar konkrētās situācijas izvērtējumu, ko veicis tiesas priekšsēdētājs, pašpārvaldes institūcijas vai kompetentas amatpersonas var izskatīt tiesneša vai tiesas darbinieka rīcību.

11.3. Tiesa var aicināt citas personas vai institūcijas (piemēram, ministriju, citu juridisko profesiju pašpārvaldes institūcijas, tiesnešu biedrības) izteikt savu viedokli par konkrētu situāciju, kas izpelnījusies plašsaziņas līdzekļu kritiku.

11.4. Tiesa norāda uz faktu kļūdām vai nepilnīgumu plašsaziņas līdzekļu sniegtajā informācijā.

**3.nodaļa**

**Komunikācija ar sabiedrību kopumā**

**12. Komunikācijas ar sabiedrību uzdevums**

Tiesas veicina informētību par tiesu lomu, darba principiem, kā arī par alternatīvajām strīdu risināšanas metodēm.

**13. Komunikācijas ar sabiedrību instrumenti**

13.1. Tiesā tiek izvietots informācijas stends.

13.2. Tiesā ir pieejami informatīvie materiāli.

13.3. Tiesai ir sava interneta mājas lapa vai apakšsadaļa interneta portālā *tiesas.lv*.

13.4. Tiesas vismaz reizi gadā rīko atvērto durvju dienu.

13.5. Tiesas reizi gadā rīko skolēniem ēnu dienu.

13.6. Tiesneši vai tiesu darbinieki vismaz reizi gadā sniedz vieslekcijas vietējās skolās un juridiskajās augstskolās.

13.7. Tiesneši vai tiesu darbinieki piedalās konferencēs, raksta publikācijas vai iesaistās citos publiskos pasākumos.

13.8. Tiesa var sniegt informāciju sociālajos tīklos par tiesas darbu, aktualitātēm.

**4.nodaļa**

**Komunikācija ar procesa dalībniekiem**

**14. Komunikācijas ar procesa dalībniekiem uzdevums**

Tiesas sniedz informāciju par tiesu procesa dalībnieku procesuālajām tiesībām un pienākumiem, kā arī procesa gaitu un tiesas iespējām procesa virzīšanā.

**15. Komunikācijas ar procesa dalībniekiem instrumenti**

15.1. Procesa dalībnieki portālā *tiesas.lv*, var iegūt informāciju par konkrētas lietas izskatīšanas gaitu, noklausīties audioprotokolu, iepazīties ar nolēmuma tekstu.

15.2. Tiesā pieejamos informatīvos materiālos ietverta informācija par procesa dalībnieku procesuālajām tiesībām un pienākumiem, kā arī procesa norisi.

15.3. Tiesas informācijas stendā izvieto informāciju par to, kā iesniedzama prasība (pieteikums), kā var saņemt juridisko palīdzību un kādos gadījumos strīdu var izskatīt ārpus tiesas.

15.4. Tiesā ir pieejama tiesu apgabalā strādājošo zvērinātu advokātu, tiesu izpildītāju un notāru kontaktinformācija.

15.5. Nosūtot tiesas dokumentus, var pievienot informāciju par tiesas procesu (piemēram, par procesuālajām tiesībām un pienākumiem, mediācijas iespējām).

15.6. Tiesā darbojas kontakttālrunis informācijas iegūšanai par tiesas darbu.

**5.nodaļa**

**Komunikācija ar plašsaziņas līdzekļiem**

**16. Komunikācijas ar plašsaziņas līdzekļiem pamatprincipi**

16.1. Tiesa aktīvi sadarbojas ar žurnālistiem, piemēram, sniedzot plašsaziņas līdzekļus interesējošu informāciju, ierosinot žurnālistiem rakstīt par aktuāliem un sabiedrībai nozīmīgiem tematiem, kā arī nodrošinot žurnālistu izglītošanu par tiesu darbu, procesuālo kartību.

16.2. Tiesa ir atsaucīga sadarbībā ar žurnālistiem, tā ir informatīvi proaktīva, apzinoties, ka plašsaziņas līdzekļi ir būtiskākais komunikācijas kanāls ar sabiedrību.

16.3. Tiesa nodrošina plašsaziņas līdzekļiem labvēlīgus apstākļus, tostarp WI‑FI izmantošanu, video, audio ieraksta iespējas atbilstoši normatīvajam regulējumam.

**17. Komunikācijas ar plašsaziņas līdzekļiem uzdevumi**

17.1. Tiesa informē plašsaziņas līdzekļus par tiem tiesas nolēmumiem, par ko plašsaziņas līdzekļi izrāda interesi, kā arī par citiem sabiedrībai nozīmīgiem nolēmumiem.

17.2. Tiesa skaidro tiesas un tiesnešu darba specifiku.

17.3. Tiesa nepieciešamības gadījumā reaģē uz izteikto kritiku un ieteikumiem.

**18. Komunikācijas ar plašsaziņas līdzekļiem instrumenti**

18.1. Tiesa sniedz atbildes uz plašsaziņas līdzekļu pieprasījumiem.

18.2. Tiesa sagatavo preses relīzes par izskatīšanai noliktajām vai jau izskatītajām lietām, kā arī par notikumiem tiesā.

18.3. Tiesa rīko preses konferences.

18.4. Tiesneši un tiesu darbinieki sniedz intervijas un mutvārdu vai rakstveida komentārus, tai skaitā komentārus pēc saīsinātā tiesas nolēmuma.

18.5. Tiesa rīko izglītojošus seminārus un diskusijas.

18.6. Tiesa, tiesneši un tiesu darbinieki sagatavo rakstus publicēšanai plašsaziņas līdzekļos vai iesaka aktuālu tematu žurnālistiem.

18.7. Tiesa nodrošina piekļuvi tiesas nolēmumiem, lietu materiāliem un tiesu prakses pētījumiem normatīvajos aktos noteiktajā kartībā.

**6.nodaļa**

**Komunikācijas organizatoriskā struktūra**

**19. Par komunikāciju atbildīgās personas**

Komunikāciju nodrošina:

a) Tieslietu padomes priekšsēdētājs par Tieslietu padomes darbu un tiesu sistēmu kopumā;

b) tiesnešu pašpārvaldes institūcijas vadītājs par attiecīgās institūcijas kompetencē esošiem jautājumiem;

c) Disciplinārtiesas priekšsēdētājs par Disciplinārtiesas kompetencē esošiem jautājumiem;

d) tiesas priekšsēdētājs par tiesas darbu;

e) runas persona par tiesas lietu vai tiesību jautājumu;

f) par komunikāciju atbildīgais tiesas darbinieks.

**20.** **Par komunikāciju atbildīgo personu pienākumi**

20.1 Par komunikāciju atbildīgās personas:

a) sniedz atbildes uz jautājumiem. Ja atbildi nav iespējams sniegt, paskaidro atteikuma iemeslu un vienojas ar informācijas pieprasītāju par laiku, kad informāciju būs iespējams saņemt;

b) sagatavo informāciju pēc savas vai plašsaziņas līdzekļu iniciatīvas un nosūta visiem ieinteresētajiem plašsaziņas līdzekļiem (tādiem, kuri uzdevuši līdzīgu jautājumu vai kurus varētu interesēt attiecīgā informācija)

c) komunikāciju veic atbilstoši plašsaziņas līdzekļu specifikai (ziņu vai analītiskie plašsaziņas līdzekļi, prese vai elektroniskie plašsaziņas līdzekļi utt.);

d) noskaidro faktus un apkopo informāciju;

e) sagatavojot vai sniedzot informāciju, nepieciešamības gadījumā sadarbojas savstarpēji vai ar citām institūcijām;

f) iesaistās krīzes komunikācijas nodrošināšanā.

20.2. Savus pienākumus par komunikāciju atbildīgās personas veic pašas vai nodrošina to īstenošanu.

**21. Tiesas priekšsēdētāja pienākumi**

Tiesas priekšsēdētājs:

a) pauž tiesas viedokli;

b) vada un nodrošina tiesas komunikācijas darbu;

c) nepieciešamības gadījumā veic runas personas vai par komunikāciju atbildīgā darbinieka pienākumus;

c) atbild uz plašsaziņas līdzekļu jautājumiem vai pēc savas iniciatīvas sniedz informāciju par tiesas darbu;

d) uzstājas dažādās auditorijās (vieslekcijas, tikšanās, preses konferences);

e) sagatavo rakstus, sniedz intervijas;

f) vada krīzes komunikāciju;

g) apstiprina komunikācijas gada plānu un veic komunikācijas darba novērtējumu.

**22. Runas persona**

Tiesas priekšsēdētājs ar tiesneša piekrišanu nosaka vienu vai vairākus tiesnešus, kas veic komunikāciju par tiesas lietu vai tiesību jautājumu. Runas personas pienākumus var veikt tiesas priekšsēdētājs.

**23. Par komunikāciju atbildīgā tiesas darbinieka pienākumi**

23.1. Tiesas priekšsēdētājs nosaka par komunikāciju atbildīgo tiesas darbinieku, kurš:

a) sagatavo un sniedz informāciju plašsaziņas līdzekļiem;

b) vāc un apkopo informāciju runas personai, ja tas nepieciešams;

c) uztur plašsaziņas līdzekļu un žurnālistu sarakstus;

d) aktualizē informāciju tiesas interneta mājas lapā vai interneta portāla *tiesas.lv* konkrētās tiesas apakšsadaļā un sociālajos tīklos;

e) koordinē informatīvo materiālu izplatīšanu dažādām mērķa grupām;

f) aktualizē tiesas informatīvo stendu.

23.2 Tiesas priekšsēdētājs var noteikt, ka par komunikāciju atbildīgais tiesas darbinieks veic šādus papildu pienākumus:

a) sagatavo preses relīzes;

b) veic plašsaziņas līdzekļu satura analīzi un reaģē uz tiesas reputāciju negatīvi ietekmējošu informāciju, sniedzot papildu informāciju vai skaidrojošu komentāru;

c) rosina žurnālistus rakstīt par aktuālām tēmām, problēmām, ar ko ikdienas darbā saskaras tiesas un kas var interesēt plašāku sabiedrību;

d) koordinē runas personu, nepieciešamības gadījumā arī citu tiesnešu un tiesas darbinieku, un žurnālistu sadarbību;

e) regulāri pārrunā aktuālos jautājumus ar runas personām un tiesu komunikācijas vadītāju, lai precizētu komunikācijas aktivitātes;

f) iesaistās krīzes komunikācijas nodrošināšanā;

g) plāno un nodrošina publiskus izglītojošus pasākumus, ko paredz šī stratēģija un konkrētās tiesas komunikācijas plāns;

h) iesaista komunikācijas plāna izstrādē un īstenošanā tiesas darbiniekus;

i) sadarbojas ar tiesu komunikācijas vadītāju, īstenojot aktivitātes, ko paredz Tiesu sistēmas institūciju kopējā komunikācijas stratēģija.

23.3. Tiesas priekšsēdētājs var uzdot pienākumu pildīšanu vairākiem par komunikāciju atbildīgiem tiesas darbiniekiem.

**24. Citu tiesnešu un tiesas darbinieku pienākumi**

Ja jautājumi tiek uzdoti tiem tiesnešiem vai tiesas darbiniekiem, kas nav par komunikāciju atbildīgās personas, tiem ir jāpaskaidro tiesas komunikācijas organizatoriskā struktūra un jālūdz vērsties pie darbinieka, kas ir atbildīgs par tiesas komunikāciju.

**25. Referējošais tiesnesis**

Komunikāciju par konkrētu lietu var veikt arī referējošais tiesnesis, kurš nav par komunikāciju atbildīgā persona. Tiesnesis var izvēlēties, vai komunicēt ar plašsaziņas līdzekļiem. Tajā pašā laikā tiesnesis ņem vērā, ka komunikācija ir vēlama lietās, kur ir pasludināts saīsinātais spriedums un tiesas motīvi nav sabiedrībai zināmi, bet ir būtiski, kā arī sabiedrībai īpaši aktuālās lietās.

**26. Atbalsts**

26.1. Ikvienam tiesnesim un darbiniekam ir pienākums sniegt atbalstu par komunikāciju atbildīgām personām, piemēram, sagatavojot nepieciešamo informāciju, informējot par situācijām, kurās nepieciešama krīzes komunikācija.

26.2.Pie Tieslietu padomes darbojas tiesu sistēmas komunikācijas vadītājs, kurš sniedz atbalstu (piemēram, konsultācijas) par komunikāciju atbildīgajām personām pienākumu īstenošanā.

26.3.Praktisko atbalstu tiesu komunikācijas organizēšanai sniedz Tieslietu ministrija un Tiesu administrācija, tostarp, nodrošinot, ka par komunikāciju atbildīgām personām ir iespēja vismaz reizi divos gados piedalīties komunikācijas prasmju apmācībās.